Sonoko Miriam Welde

Sonoko Miriam Shimano Welde (født 7. mars 1996 i Bergen) er en norsk fiolinist. Hun har gjort seg bemerket i en rekke musikkonkurranser og blant annet representert Norge i finalen av Eurovisjonens konkurranse for unge musikere (2014), direktesendt til mange millioner TV-seere i Europa.

Biografi
Welde er født i Bergen med norsk far og japansk mor. Hun begynte å spille fiolin fem år gammel med Suzuki-metoden. Fra 2001 til 2002 var hun elev ved Mankato Suzuki School of Music i Minnesota for deretter å fortsette ved Bergen kommunale musikkskole 2002–2006. I 2006 ble hun tatt opp i talentprogrammet «Unge Talenter» ved Barratt Due Musikkinstitutt, hvor hennes fiolinlærere var Alf Richard Kraggerud (2006-2010) og Stephan Barratt-Due (2011-2014). Mellom 2014 og 2016 tok hun bachelorstudiet på Barratt Dues konservatorieavdeling med Stephan Barratt-Due som lærer, og i 2016 fortsatte hun studiene ved Hochschule für Musik Hanns Eisler i Berlin med Kolja Blacher som lærer på fiolin samt ekstraundervisning fra Vilde Frang. Welde har i tillegg deltatt i mesterklasser med Dora Schwarzberg, Ida Haendel, Sarah Chang, Pamela Frank med flere.

Welde har hatt gode plasseringer i musikkonkurranser både i Norge og utlandet. Hun har blant annet vunnet førstepris i Ungdommens Musikkmesterskap tre ganger (2006, 2008, 2012), hun har vært semifinalist i Yehudi Menuhin-konkurransen to ganger (2008, 2010) og hun har vært prisvinner i International Kocian Violin Competitition i Tsjekkia (2007) og Young Musician-konkurransen i Estland (2009). Spesielt stor oppmerksomhet fikk hun etter å ha vunnet NRKs Virtuos-konkurranse i 2014 og fikk representere Norge i Eurovisjonens finale i Køln foran mange millioner TV-seere.

Som solist opptrådte hun med Bergen Filharmoniske Orkester allerede som niåring. Senere har hun vært solist med orkestre som Oslo-Filharmonien, Royal Philharmonic Orchestra, Kremerata Baltica, Estonian Chamber Orchestra, KORK, Zagreb Soloists, WDR Sinfonieorchester Köln og Combattimento Consort Amsterdam.

Sonoko Miriam Welde spiller på en 1714 Alessandro Gagliano utlånt fra Dextra Musica.

Priser og utmerkelser
 2006: Sparebanken Vests Oppmuntringspris
 2006: Drømmestipendet (Norsk Tipping)
 2006: 1. pris Ungdommens Musikkmesterskap
 2007: Prisvinner i International Kocian Violin Competition, Tsjekkia
 2008: 1. pris Ungdommens Musikkmesterskap
 2008: Ånun Lund Rej Minnepris
 2008: Semifinalist Yehudi Menuhin-konkurransen
 2009: Bergen kommunes Talentpris
 2009: Prisvinner i Young Musician-konkurransen,   Estland
 2010: Semifinalist Yehudi Menuhin-konkurransen
 2011: Kavlis publikumspris (BFOs De unges konsert)
 2012: 1. pris Ungdommens Musikkmesterskap
 2012: 1. pris Midgardkonkurransen
 2012: Det Norske Kammerorkesters Utøverpris
 2014: Vinner av Den norske solistpris og Virtuos
 2014: Finalist i Eurovisjonens konkurranse for unge musikere
 2016: Statoils talentstipend innen klassisk musikk
 2022: Nominert til Spellemannprisen 2021 i klassen klassisk for Sonoko Miriam Welde: Bruch/Vaughan Williams/Barber (med Oslo-Filharmonien, Joshua Weilerstein, Tabita Berglund)

Referanser 

Norske fiolinister
Alumni fra Barratt Due musikkinstitutt
Personer fra Bergen kommune
Fødsler i 1996